गहन ऐतिहासिक शोध के बाद लिखे गए शम्सुर्रहमान फ़ारूक़ी के चर्चित उपन्यास ‘कई चांद थे सरे आसमां’ में 1843-44 में रामपुर के नवाब के ख़ास दरबारी मिर्ज़ा तुराब अली के ठगों के हाथों मारे जाने का विस्तृत ब्योरा है. इसमें बताया गया है कि बिहार के सोनपुर के मेले से हाथी-घोड़े ख़रीदने गए नवाब के सिपहसालार और उनके छह साथियों को ठगों ने मार डाला.मिर्ज़ा तुराब अली और उनके साथियों की हत्या के बारे में जो ब्योरा मिला, उसके मुताबिक ठगों ने एक मरे हुए मुसलमान राहगीर की जनाज़े की नमाज़ पढ़वाने के बहाने हथियारबंद मिर्ज़ा और उनके साथियों को घोड़ों से नीचे उतारा था. जब वे नमाज़ पढ़ रहे थे, तभी ‘सुरती खिलाओ’ की आवाज़ हुई और सात लोग रुमाल से गला घोंटकर मार डाले गए.